د هالنډ او جرمني‌ استازو له طالب مشرانو سره کتلي 
د طالبانو د رياست الوزرا مرستيالانو د جرمني او هالنډ له ځانګړو استازو سره کتلي دي٠
دغه ليدنه چې نن پنجشنبه نومبر ۱۸ (لړم۲۶) په ارګ کې شوې او دواړو لوریو د افغانستان او یادو هیوادونو ترمنځ د اړیکو، بشري مرستو او په افغانستان کې د اقتصادي، اجتماعي او بشري وضعیت د ښه والي په اړه بحث او خبرې کړي. د طالبانو د وياند ذبيح الله مجاهد وايي چې ملا عبدالغني برادر ويلي چې د افغانستان کنګل شوې شتمنۍ بايد پرېښودل شي. هغه زياته کړې: "موږ غواړو بین المللي ټولنه د افغانستان وضعیت ته پام وکړي، که په افغانستان کې بې وزلي زیاته شي، پر ټولو به منفي اغېز ولري." عبدالسلام حنفي هم د جرمني او هالنډ د استازو سره ليدنه کې ويلي چې په افغانستان کې د پانګونې لپاره امنیت او لازم شرایط برابر شوي او له يادو هيوادونو څخه يې غوښتي چې افغانستان کې د کانونو، انرژۍ او د روغتیا برخو کې پانګونه وکړي. د طالبانو د اعلاميې له مخې ښاغلي حنفي ويلي افغانستان او جرمني تاریخي مناسبات لري او (موږ) د دغو روابطو پراختیا غواړو. هغه زیاته کړ چې هیچاته به اجازه ورنکړي چې د افغانستان له خاورې سیمې او نړۍ ته ګواښ پېښ کړي. نوموړي د جرمني او هالنډ استازو ته د نشه یي توکو د کر، قاچاقو او پروسس دمخنیوي ډاډ ورکړى او زياته کړې ده چې کروندګرو ته به دبین المللي ټولنې په همکارۍ دبدیل اقتصاد زمینه برابره کړي. د بيان له مخې د افغانستان لپاره د جرمني ځانګړي استازي د دیپلوماټیکو ارګانونو د امنیت د تامین مننه کړې او زياته کړې ده چې هيواد يې دافغانانو ترڅنګ دى. نوموړي ويلي چې د جرمني صدر اعظم له افغانستان سره د مخکېنیو مرستو سربېره، ۶۰۰ میلیون یورو نوره بشري مرسته هم اعلان کړه. تر دې دمه د هالنډ او جرمني استازو دفترونو په دې اړه څه نه دي‌ ویلي.